《闻衎石兄归郡城下榻学山兄乐寿堂赋呈四首末篇兼怀云寿兄武义 其三》
清代·钱泰吉

耦耕恐难遂，梦想澉上山。山中有丙舍，静读可闭关。

高峰九十九，三面开烟鬟。踏浪看山色，我愿充鱼蛮。

却因俗缘重，尚阻仙梯攀。我兄亦多累，何日全家还。

偶来鸥共泛，难与云同间。不如且就我，信宿茅三间。

相违动一纪，鬓发各已斑。百里犹恨隔，未得承欢颜。

作者简介：（1791—1863）浙江嘉兴人，字辅宜，号警石。以廪贡生官海宁州学训导。一生专事校勘，自经史百氏下逮唐、宋以来诗文集，靡不博校。从兄钱仪吉字衍石，世有嘉兴二石之称。有《曝书杂志》、《甘泉乡人稿》。